

**Regulamentul cu privire la organizarea proiectului**

**“Burse de Excelență pentru profesori”**

**2019 – 2020**

**Ediția a V-a**

**Proiect organizat cu suportul financiar integral al Fundaţiei Orange Moldova**

**Art. 1 Organizatori**

Fundaţia Orange Moldova în colaborare cu Centrul de Informaţii Universitare şi în parteneriat cu Ministerul Educaţiei, Culturii și Cercetării al RM.

**Fundaţia Orange Moldova** este o organizaţie necomercială, neguvernamentală, apolitică, fără apartenenţă ca membru, dotată cu un patrimoniu distinct şi separat de patrimoniul fondatorului, care este destinat atingerii scopurilor necomerciale, prevăzute de Statutul Fundaţiei.

Activitatea Fundaţiei se desfăşoară în bază de autogestiune, pe principii de transparenţă, de colaborare cu organizaţiile guvernamentale şi neguvernamentale din ţară şi străinatate în conformitate cu Statutul acesteia şi legislaţia în vigoare a RM.

Fundaţia îşi desfăşoară activitatea la nivel republican prin intermediul programelor şi proiectelor sale. Fundaţia îşi propune să contribuie la facilitarea comunicării, în toate formele acesteia, în 4 domenii specifice, în vederea creării de legături şi aducerii oamenilor împreună:

* Educaţie / educaţie digitală
* Acordarea ajutorului social populaţiei
* Cultură
* Sănătate şi dizabilităţi.

**Centrul de Informaţii Universitare** (CIU) este o organizaţie necomercială, neguvernamentală, non-profit, apolitică, constituită în formă organizatorico-juridică de instituţie privată, ce îşi desfăşoara activitatea în conformitate cu Statutul acesteea şi legislaţia în vigoare a RM.

Centrul de Informaţii Universitare deţine Certificatul de Stat care atestă utilitatea publică, neprofitabilitatea activităţii organizaţiei şi neparticiparea acesteia la campaniile politice electorale.

Pe parcursul a 20 de ani de activitate, CIU a implementat diverse proiecte sociale atât la nivel naţional, cât şi la nivel regional ce ţin de servicii educaţionale, în scopul promovării valorilor unei societăţi deschise şi democratice.

**Art. 2 Denumirea şi scopul proiectului**

Proiectul „Burse de Excelenţă pentru profesori” are drept motivarea cadrelor didactice din regiuni, precum și încurajarea utilizării tehnologiilor informaționale în procesul de studii, și anume în disciplinele: informatica, matematica, fizica, în instituțiile de învățământ general din regiunile RM.

**Art. 3 Durata proiectului**

Proiectul va fi implementat pe durata lunilor septembrie 2019 – august 2020.

**Art. 4 Bugetul proiectului**

Bugetul proiectului se va forma din grantul oferit de către Fundaţia Orange şi alocat pentru organizarea acestuia.

**Art. 5 Descriere proiect**

În cadrul proiectului vor fi oferite, în bază de concurs, 25 de granturi a câte 25000 lei şi câte un laptop performant pentru profesorii de informatică, matematică și fizică, absolvenţi ai instituţiilor universitare din RM, la specialităţile pedagogice în informatică, matematică și fizică, şi/sau alte relevante domeniilor vizate, care activează în calitate de profesori de informatică, matematică și fizică într-un gimnaziu sau liceu din RM (cu excepţia or. Chişinău), cu vârsta limită până la 45 de ani inclusiv.

**Art. 6 Criteriile de selecţie**

##### La momentul aplicării pentru proiect, candidaţii trebuie să îndeplinească următoarele cerinţe:

##### să fie cetăţeni şi rezidenţi ai RM;

##### să fie absolvenţi ai instituţiilor universitare din RM, ciclul Licenţă şi/sau ciclul Masterat, la specialităţile pedagogice în informatică, matematică și fizică, şi/sau altele relevante acestor domenii;

##### să activeze în calitate de profesor de informatică, matematică sau fizică, într-o instituţie de învăţământ general (gimnaziu sau liceu), localizată în zonă rurală, oraș, inclusiv centru raional și suburbiile mun. Chișinău (cu excepţia or. Chişinău);

##### să fie angajați de bază, pe durată nedeterminată, în calitate de profesori de disciplinele vizate;

##### vârsta limită a aplicanţilor să fie până la 45 de ani inclusiv;

##### să demonstreze reuşită academică și profesională.

##### Proiectul în cauză nu face discriminări pe criterii religioase sau etnice.

**Nu sunt eligibili:**

* profesorii care au beneficiat de burse în edițiile precedente ale proiectului;
* aplicanții care dețin posturi administrative în cadrul instituției de învățământ (director, director adjunct etc.);
* aplicanții care dețin posturi în cadrul organelor administrației publice locale;
* aplicanții care activează în instituții de învățământ altele decât gimnazii și licee.

**Pentru a participa în concurs, candidaţii trebuie să prezinte următoarele documente:**

1. Formular de aplicare completat cu date personale - obligatoriu;
2. Curriculum Vitae în format Europass - obligatoriu;
3. Eseu pe tema “Valorificarea oportunităților TIC în școala mea” - obligatoriu;
4. Copie autentificată\* a Diplomei de licenţă (fără supliment) - obligatoriu;
5. Copie autentificată\* a Diplomei de master (fără supliment) - obligatoriu;
6. Certificat de confirmare a studiilor curente de master/recalificare/altele - dacă este cazul;
7. Copie xerox de pe ordinul original de angajare pe durată nedeterminată în calitate de profesor de informatică, matematică sau fizică la un gimnaziu sau liceu, autentificată cu ștampila și semnătura directorului instituției - obligatoriu;
8. Copie xerox de pe ordinul original de angajare pe durată determinată în calitate de profesor de informatică, matematică sau fizică la un gimnaziu sau liceu, autentificată cu ștampila și semnătura directorului instituției (în cazul deținerii unei poziții adiționale la poziția pe durată nedeterminată) - dacă este cazul;
9. Caracteristica instituţiei de învăţământ în care profesorul este angajat pe durată nedeterminată, şi caracteristici pentru instituţiile, în care profesorul este angajat pe durată determinată (dacă este cazul) – mostra este inclusă în formularul de aplicare şi se completează de către directorul instituţiei - obligatoriu;
10. Copii xerox de pe actele care confirmă performanțele candidatului (certificatul de obținere a gradului didactic, cursuri de formare, studii de recalificare etc.) - dacă este cazul;
11. Copii xerox de pe actele care dau dovadă de performanțele elevilor candidatului la concursuri relevante - dacă este cazul;
12. Copie xerox de pe certificatul de căsătorie sau schimbare a numelui - dacă este cazul;
13. Copie xerox a buletinului de identitate a aplicantului - obligatoriu.

\*Se acceptă următoarele tipuri de autentificări:

- la instituția de învățământ la care activează aplicantul;

- la Direcția Raională de Învățământ, Tineret și Sport;

- la instituția de invățământ care a eliberat diploma de studii;

- la notar.

Dosarele expediate în format electronic (poștă electronică) nu vor fi acceptate!

**Art. 7 Procedura şi modalitatea de selecţie**

Comisia de Experţi Independenți va fi compusă din reprezentanți ai Ministerului Educaţiei, Culturii și Cercetării și ai mediului academic. Rolul Comisiei de Experţi în procesul examinării dosarelor va fi evaluarea fiecărui candidat şi recomandări pentru acordarea de burse.

Vor fi consideraţi eligibili aplicanţii care vor îndeplini condiţiile şi criteriile de eligibilitate şi, vor prezenta dosarul de aplicare corect şi complet, respectând termenul limită. Dosarele incomplete şi prezentate după data limită nu vor fi examinate. Decizia finală va fi luată de către Comisia de Experți Independenți, care va evalua dosarele depuse potrivit criteriilor de evaluare stabilite în cadrul proiectului.

Comisia de Experţi va respinge dosarul în cazul dacă:

* Dosarul este incomplet;
* Aplicantul nu întrunește cel puțin unul dintre criteriile de eligibilitate;
* Actele nu sunt vizate de către instituţia competentă;
* Lipseşte cetăţenia RM;
* Aplicantul a furnizat informaţii eronate și/sau plagiate şi/sau a prezentat documente falsificate.

Comisia de Experţi nu are dreptul să facă modificări în conţinutul dosarelor ce ar face ca acestea să corespundă cerinţelor proiectului cărora iniţial nu le corespundeau.

**Art.8 Modalitatea de acordare a burselor/ mini-granturilor**

Cu beneficiarii proiectului vor fi semnate „Contracte Condiţionate” trilaterale – între beneficiarii de burse, instituţiile de învăţământ în care profesorii activează pe durată nedeterminată şi Centrul de Informaţii Universitare, în care vor fi specificate obligaţiile şi responsabilităţile părţilor. Ulterior tinerii profesori vor primi granturile, în tranşe, prin transfer la conturile de card personale. Transferul fiecărei tranşe va fi condiţionată de continuarea activităţii didactice a profesorului beneficiar al proiectului.

Întru evitarea atât a fraudelor, cât şi a întreruperii activităţii didactice în cadrul instituţiilor de învăţământ de către beneficiarii proiectului, în contractele semnate o clauză specială prevede obligaţia beneficiarilor de a activa în cadrul instituţiilor de învăţământ, în care vor fi angajaţi, pe o durată de 3 ani academici. În cazul în care o instituţie de învăţământ va fi desfiinţată sau comasată cu alta, profesorii îşi vor continua activitatea în instituţiile noi, în mod obligatoriu, până la expirarea termenului stabilit în contract.

**Art. 9 Litigii**

În cazul unor litigii apărute între Organizatori şi Beneficiari, acestea vor fi soluţionate pe cale amiabilă. Dacă nu este posibilă rezolvarea litigiilor pe cale amiabilă, parţile implicate în litigiu vor înainta litigiul spre soluţionare instanţelor competente.